Selebi in hospitaal vir mediese toetseJackie Selebi word na die Jakaranda-hospitaal vervoer kort nadat hy by sy huis in Waterkloof inmekaargesak het. Foto: SAPA “Hy is ŉ siek man en moet toetse ondergaan,” het ŉ woordvoerder van die departement van korrektiewe dienste, Sibongile Khumalo, gesê. Selebi is verlede Maandag in die Pretoria Sentraal gevangenis se hospitaalafdeling opgeneem nadat hy sy 15 jaar vonnis vir korrupsie moes begin uitdien. Selebi is eers in die Jakaranda hospitaal behandel nadat hy op 2 Desember by sy huis in Waterkloof inmekaargesak het toe die hoogste hof van appèl sy aansoek om sy vonnis ter syde te stel, van die hand gewys het. Intussen is daar ook Maandag berig dat Selebi na die Johannesburgse gevangenis, ook bekend as “Sun City”, oorgeplaas sal word sodra sy toestand verbeter.